'বাংলাদেশের কোর্টে বল ঠেলে দিয়ে বিমানে উঠলেন উজরা'
বাংলাদেশের কোর্টে বল ঠেলে দিয়ে বিমানে উঠলেন উজরা – যুক্তরাষ্ট্রের বেসামরিক নিরাপত্তা, গণতন্ত্র ও মানবাধিকার বিষয়ক আন্ডার সেক্রেটারি উজরা জেয়ার বাংলাদেশ সফর ঘিরে দৈনিক মানবজমিনের শিরোনাম এটি।
বলা হচ্ছে অবাধ, সুষ্ঠু এবং শান্তিপূর্ণ- মোটাদাগে এই ৩ শব্দ ব্যবহার করে বাংলাদেশে সত্যিকারের একটি নির্বাচন আয়োজনের স্পষ্ট বার্তা দিয়ে গেলেন তিনি। কূটনৈতিক সূত্র বলছে, উজরা জেয়া এবং ডোনাল্ড লু এমন নির্বাচন দেখার আকাঙ্ক্ষা ব্যক্ত করে গেছেন যাতে বাংলাদেশের জনগণের ইচ্ছার প্রকৃত প্রতিফলন ঘটে। কিন্তু সেই নির্বাচনটি কোন ফর্মে হবে অর্থাৎ নির্বাচনকালীন সরকারের স্ট্রিয়ারিং কার হাতে থাকলে এটি দেশ-বিদেশে গ্রহণযোগ্যতা পাবে তা ঠিক করার ভার একান্তভাবেই বাংলাদেশের ওপর ছেড়ে দিয়েছেন।
উজরা জেয়ার সফর নিয়ে প্রথম আলোর শিরোনাম- আসুন বাংলাদেশের মানুষকে সিদ্ধান্ত নেয়ার সুযোগ দিই । তারা লিখেছে বাংলাদেশের রাজনৈতিক দলগুলোকে সহিংসতা পরিহার করে সত্যিকারের শান্তিপূর্ণ গণতান্ত্রিক প্রক্রিয়াকে সমর্থনের আহ্বান জানিয়েছেন যুক্তরাষ্ট্রের বেসামরিক নিরাপত্তা, গণতন্ত্র ও মানবাধিকারবিষয়ক আন্ডার সেক্রেটারি উজরা জেয়া।
মার্কিন আন্ডার সেক্রেটারি বলেন, ‘আমি সহিংসতা প্রত্যাখ্যান করে সত্যিকারের অন্তর্ভুক্তিমূলক, শান্তিপূর্ণ, অবাধ ও ন্যায্য গণতান্ত্রিক প্রক্রিয়াকে সমর্থন করতে সব পক্ষের আহ্বান জানাই।’ তিনি বলেন, ‘আসুন, আমরা বাংলাদেশের জনগণকে সিদ্ধান্ত নেওয়ার সুযোগ করে দিই।’ আড়াই দিনের বাংলাদেশ সফর শেষে বার্তা সংস্থা ইউএনবিকে দেওয়া একান্ত সাক্ষাৎকারে উজরা জেয়া এসব কথা বলেন।
প্রতিশ্রুতির বাস্তবায়ন দেখে পদক্ষেপ নেবে যুক্তরাষ্ট্র – দৈনিক সমকালের প্রধান শিরোনাম। খবরটি মার্কিন প্রতিনিধি দলের বাংলাদেশ সফর নিয়ে। বলা হয়, বাংলাদেশের আগামী জাতীয় নির্বাচন অবাধ ও সুষ্ঠু হবে– ক্ষমতাসীনদের কাছ থেকে এমন প্রতিশ্রুতি পেয়েছে সফর করে যাওয়া যুক্তরাষ্ট্রের প্রতিনিধি দল। ঢাকার এ প্রতিশ্রুতিকে স্বাগত জানিয়েছে তারা। তবে প্রতিশ্রুতি বাস্তবায়নই নির্ধারণ করবে ওয়াশিংটন আগামীতে কী ধরনের প্রতিক্রিয়া দেখাবে।
বিভিন্ন দলের সাথে ইইউ প্রতিনিধিদলের সিরিজ বৈঠক আজ-নয়া দিগন্তের খবর। পত্রিকাটি লিখেছে দেশের নির্বাচন ব্যবস্থা সরজমিনে পর্যবেক্ষণ করতে আসা ইউরোপীয় ইউনিয়নের (ইইউ) প্রতিনিধিদল আজ বিভিন্ন রাজনৈতিক দলের সাথে সিরিজ বৈঠক করবে।
আওয়ামী লীগ, বিএনপি, জামায়াতে ইসলামী, জাতীয় পার্টিসহ বিভিন্ন দলের সাথে দিনভর বৈঠক করবে তারা। জানা যায়, ইইউর প্রতিনিধিদল বাংলাদেশের নির্বাচনী পরিবেশ ও নির্বাচনপূর্ব রাজনৈতিক পরিস্থিতি পর্যালোচনা করবে। সংবিধান অনুযায়ী চলতি বছর ডিসেম্বর কিংবা আগামী বছরের জানুয়ারি মাসে বাংলাদেশের দ্বাদশ জাতীয় সংসদ নির্বাচন অনুষ্ঠিত হওয়ার কথা রয়েছে। নির্বাচনে পর্যবেক্ষক পাঠাতে চায় ইউরোপীয় ইউনিয়ন (ইইউ)। এর জন্য ছয় সদস্যের একটি প্রতিনিধিদল নির্বাচনের আগে অবস্থা পর্যবেক্ষণ করতে নির্বাচন কমিশনের আমন্ত্রণে ১৫ দিনের সফরে বাংলাদেশে এসেছে।
Eyes on election not talks or movement- ইংরেজি দৈনিক ডেইলি স্টারের প্রধান শিরোনাম। খবরটি বিএনপির আন্দোলন ঘিরে ক্ষমতাসীন আওয়ামী লীগের প্রতিক্রিয়া নিয়ে।
দলটি মনে করছে তাদের মূল চ্যালেঞ্জ বিএনপির এক দফা দাবির আন্দোলন নয় বরং শেষ মূহুর্তে বিএনপির নির্বাচনে অংশ নেয়া। যদিও বিএনপি বলছে বর্তমান শেখ হাসিনা সরকারের অধীনে তারা কোন নির্বাচনে অংশ নেবে না। কিন্তু আওয়ামী লীগ নেতৃত্ব মনে করে বিএনপি এরইমধ্যে নির্বাচনের প্রস্তুতি শুরু করে দিয়েছে।
এদিকে সংলাপের দায়িত্ব নেবে কে, বুঝতে চায় দুই দল – দৈনিক প্রথম আলোর প্রধান শিরোনাম এটি। খবরে বলা হয় আওয়ামী লীগ ও বিএনপি সংলাপের পথ একেবারে বন্ধ, তা বলছে না। তবে তারা নিজেরা সংলাপের দায়িত্ব নিতে রাজি নয়। এ বিষয়ে দুই দলে জানা ও বোঝার চেষ্টা করছে। এদিকে আগামী জাতীয় সংসদ নির্বাচন নিয়ে সৃষ্ট রাজনৈতিক সংকট সমাধানে সংলাপকে সমর্থন করে যুক্তরাষ্ট্র, উজরা জায়া তা ঢাকা সফরের সময় পরিষ্কার করে বলেছেন।
সেপ্টেম্বরে আন্দোলনের গতি বদলাবে বিএনপি-কালবেলার শিরোনাম।
বলা হয়েছে পদযাত্রার কর্মসূচি ঘোষণার মধ্য দিয়ে সরকারের পদত্যাগের একদফার চূড়ান্ত আন্দোলনে নেমেছে বিএনপি। এ আন্দোলনের মূল ফোকাস হবে রাজধানী ঢাকা। আপাতত সতর্কতার সঙ্গে ধীরে চলবে দলটি। ধাপে ধাপে আন্দোলনকে সামনের দিকে এগিয়ে নিয়ে যাবে। সেক্ষেত্রে আবারও ঘুরে-ফিরে মানববন্ধন, পদযাত্রা, বিক্ষোভ, সভা-সমাবেশের মতো অহিংস কর্মসূচি আসবে।
বিএনপি নেতাদের সঙ্গে কথা বলে জানা যায়, সরকারের পদত্যাগ ও নির্দলীয় সরকারের অধীনে নির্বাচনের দাবি আদায়ে তাদের চূড়ান্ত টার্গেট সেপ্টেম্বর। তখন একদফার আন্দোলনের কর্মসূচির ধরনে পরিবর্তন আনবে দলটি। সেক্ষেত্রে ঢাকা ঘেরাওয়ের সঙ্গে টানা অবস্থানের কর্মসূচিতে চলমান আন্দোলনকে চূড়ান্ত পরিণতির দিকে নিয়ে যাওয়ার পরিকল্পনা হাইকমান্ডের।
কুমিল্লায় বিএনপির গাড়িবহরে হামলা আহত ৬০ – মানবজমিনের খবর।
বলা হচ্ছে কেন্দ্রীয় কর্মসূচির অংশ হিসেবে নোয়াখালীতে পদযাত্রায় অংশগ্রহণ করতে প্রায় ৬০টি গাড়ির বহর নিয়ে যাত্রা করে কুমিল্লার মুরাদনগর উপজেলা বিএনপি’র নেতাকর্মীরা। পথিমধ্যে লাকসামে পৌঁছালে ওই বহরে হামলা করে সরকার দলীয় নেতাকর্মীরা। এতে কমপক্ষে ৬০ জন নেতাকর্মী আহত হন। ভাঙচুর করা হয় ৩৫টি মাইক্রোবাস ও বাস। গতকাল দুপুর ১টায় লাকসাম উত্তর বাইপাস সড়কের উত্তর মোড়ে এ ঘটনা ঘটে।
১৫ বছর কোথায় ছিল ডেঙ্গু – দৈনিক দেশ রুপান্তরের প্রধান শিরোনাম।
তারা লিখেছে ২২ বছর আগে ঢাকায় প্রথম ডেঙ্গু ভাইরাসবাহী এডিস মশা শনাক্ত হয়। পর্যাপ্তসংখ্যক কীটতত্ত্ববিদের মাধ্যমে ডেঙ্গু নিয়ন্ত্রণ কার্যক্রম শুরু হলেও বছর না যেতেই তা বন্ধ হয়ে যায়। এখন গতানুগতিক পদ্ধতিতে মশা নিয়ন্ত্রণের কাজ হচ্ছে। ফেলে আসা সময়ের কোনো মৌসুমে ডেঙ্গুর বিস্তার বেশি ছিল, কোনো মৌসুমে ছিল কম। মাঝখানে ১৫ বছর এ রোগটি নিয়ে মানুষের দুর্ভাবনা ছিল না। মাঝখানে আক্রান্ত ও মৃত্যু এতটাই কম ছিল যে মানুষ রোগটির কথা প্রায় ভুলেই গিয়েছিল।
২০১৮ সালে আবার আশঙ্কাজনক হারে এর প্রকোপ শুরু হয়। বিশেষজ্ঞরা বলছেন, পরিবেশ ও আবহাওয়া অনুকূলে থাকায় ডেঙ্গুর জীবাণুর বাহক এডিস মশার বিস্তার বেড়েছে। এ ছাড়া রোগটির প্রকোপ বাড়া-কমা নির্ভর করে মানুষের রোগ প্রতিরোধ ক্ষমতার কম-বেশি হওয়ার ওপর।
Changes in mosquito character worsen dengue outbreak-অর্থাৎ মশার ধরণ পরিবর্তন ডেঙ্গু পরিস্থিতি আরো খারাপ করছে-দৈনিক নিউ এজের প্রধান শিরোনাম। ডেঙ্গু মশার বিস্তার ঘটানো এডিস মশা তাদের জাত এবং কামড়ানোর ধরণে পরিবর্তন এনেছে যা আক্রান্ত ও মৃত্যুর সংখ্যা দুটোই বাড়িয়েছে।
বেসরকারি হাসপাতালে চিকিৎসা খরচ পাঁচগুণ – সমকালের আরেকটি শিরোনাম। দেশের ডেঙ্গু পরিস্থিতি নিয়ে প্রতিবেদনটি করেছে তারা।
বিস্তারিত বলা হয়েছে সরকারির চেয়ে বেসরকারি হাসপাতালে ডেঙ্গু চিকিৎসার খরচ দিন-রাতের ফারাক। এডিস মশাবাহিত এ রোগ নিয়ে বেসরকারি হাসপাতালে পা রাখলেই খরচাপাতি বাড়ে অন্তত পাঁচ গুণ। সরকারি হাসপাতালে ডেঙ্গুর সাধারণ চিকিৎসায় এক রোগীর খরচ যেখানে ২০ থেকে ২৫ হাজার টাকা, সেখানে বেসরকারি হাসপাতালে অন্তত লাখ টাকা। দেশের সর্বোচ্চ মানের বেসরকারি হাসপাতালে এ খরচ গিয়ে ঠেকে ৩ থেকে ৪ লাখে। একই রোগের চিকিৎসা খরচে এত বড় ব্যবধান অযৌক্তিক মনে করেন জনস্বাস্থ্য বিশেষজ্ঞরা।
অনেকটা একইরকম খবর নিয়ে কালের কন্ঠের শিরোনাম বেসরকারি হাসপাতালে বিপুল ব্যয়। এই পত্রিকাটিও ডেঙ্গু রোগের ক্ষেত্রে চিকিৎসায় সরকারি হাসপাতালের সাথে বেসরকারি হাসপাতালের একটা তুলনা করেছে।
আফগানিস্তানের সাথে বাংলাদেশ টি-টোয়েন্টি ম্যাচ জয়ের খবরটিও প্রধান শিরোনাম করেছে বেশ কিছু জাতীয় পত্রিকা। দৈনিক প্রথম আলো তাদের প্রথম পাতায় লিখেছে হৃদয়ের ব্যাটে নাটকীয় জয়।
বিস্তারিত বলা হচ্ছে, জিততে দরকার ৬ বলে ৬ রান, হাতে ৫ উইকেট—টি-টোয়েন্টিতে এর চেয়ে সহজ সমীকরণ আর কী হতে পারে! সিলেট আন্তর্জাতিক স্টেডিয়ামে আজ আফগানিস্তানের বিপক্ষে প্রথম টি-টোয়েন্টিতে এমন সহজ কিছুর সামনেই দাঁড়িয়েছিল বাংলাদেশ দল। কিন্তু শেষ ওভারে যা হলো, তা রীতিমতো অবিশ্বাস্য! শেষ ওভারে হ্যাটট্রিক করে ম্যাচ জমিয়ে তোলেন আফগান পেসার করিম জানাত। ক্ষণিকের জন্য মনে হচ্ছিল ২০১৬ টি-টোয়েন্টি বিশ্বকাপের বেঙ্গালুরুর সেই ম্যাচটাই বুঝি ফিরে আসছে সিলেটে! সে ম্যাচ বাংলাদেশ হেরেছিল ২ রানে, কিন্তু আজ চূড়ান্ত নাটকীয়তার পর বাংলাদেশই ম্যাচটা জিতেছে ২ উইকেটে। দুই ম্যাচের টি-টোয়েন্টি সিরিজে বাংলাদেশ এখন এগিয়ে ১-০ তে।
Young guns lead tigers to nervy victory – খেলা নিয়ে ডেইলি স্টারের শিরোনাম। খবরে বলা হয়েছে তরুণ তৌহিদ হৃদয় এবং শামীম হোসেন মিলে আফগানিস্তানের দুর্দান্ত বোলিং অ্যাটাকের বিরুদ্ধে বাংলাদেশকে এক কঠিণ জয় এনে দিয়েছেন।
বাংলাদেশের খেলা নিয়ে সমকালের শিরোনাম তাওহিদের হৃদয় জেতানো ম্যাচ।
আজ থেকে সব বেসরকারি মাধ্যমিক বিদ্যালয়ে তালা ঝোলানোর ঘোষণা – দৈনিক ইত্তেফাকের প্রধান শিরোনাম এটি। বিস্তারিত বলা হচ্ছে মাধ্যমিক শিক্ষা জাতীয়করণের দাবিতে আজ শনিবার থেকে সব বেসরকারি মাধ্যমিক শিক্ষাপ্রতিষ্ঠানে তালা ঝুলিয়ে দেওয়ার ঘোষণা দিয়েছে বাংলাদেশ শিক্ষক সমিতি। পাশাপাশি একই সময় দাবি পূরণ না হওয়া পর্যন্ত জাতীয় প্রেসক্লাবের সামনে চলমান লাগাতার অবস্থান কর্মসূচি অব্যাহত থাকবে।
বিকল্প মু্দ্রায় লেনদেনের জটিলতায় বাংলাদেশ-দৈনিক যুগান্তরের শিরোনাম এটি।
তারা লিখেছে ডলারের দাম ব্যাপকভাবে বেড়ে যাওয়ায় অনেক দেশেরই আমদানি ব্যয় ও বৈদেশিক দায় বেড়ে গেছে। এ পরিস্থিতিতে অনেক দেশ এখন বৈদেশিক বাণিজ্যে বিকল্প মুদ্রা ব্যবহারের চেষ্টা করছে। বাংলাদেশও বৈশ্বিক লেনদেনের কিছু ক্ষেত্রে বিকল্প মুদ্রা ব্যবহারের উদ্যোগ নিয়েছে। এর মধ্যে ভারতীয় মুদ্রা রুপিতে সে দেশের সঙ্গে বৈদেশিক বাণিজ্য সীমিত আকারে শুরু হয়েছে। চীনা মুদ্রা ইউয়ানে এলসি খুলে সে দেশের সঙ্গে বাণিজ্য করার বিষয়ে দুই দেশের কেন্দ্রীয় ব্যাংক অনুমোদন দিলেও এখন পর্যন্ত ওই মুদ্রায় কোনো এলসি খোলা হয়নি।
Private chopper service booming in Bangladesh – ঢাকা ট্রিবিউনের খবর। তারা লিখেছে ব্যক্তিগত হেলিকপ্টারে ভ্রমণ গত কয়েক বছরে বেড়েছে। এই সেক্টরে জড়িতরা বলছে ব্যক্তিগত ও ব্যবসায়িক কাজে স্বচ্ছন্দে, দ্রুত চলাফেরার জন্য এই বাহনটি এখন অনেকেই ব্যবহার করছেন। বাংলাদেশে প্রথম হেলিকপ্টার সার্ভিস চালু হয় ১৯৯৯ সালে, ২০২২ সালে এসে হেলিকপ্টারের সংখ্যা দাড়িয়েছে প্রায় ৩২টি।
স্বর্ণ চোরাচালানের সবচেয়ে বড় করিডোর হয়ে উঠছে বাংলাদেশ? বণিক বার্তার প্রধান শিরোনাম।
আইন-শৃঙ্খলা রক্ষাকারী বাহিনীসহ আর্থিক ও শুল্ক খাতের বিভিন্ন সংস্থার সদস্যরাও বলছেন, স্বর্ণ চোরাচালান এখন উদ্বেগজনকভাবে বেড়েছে। এখন পর্যন্ত এর সঙ্গে জড়িত থাকার অভিযোগে উড়োজাহাজের ক্রু-বিমানবালা, বিমানবন্দরের নিরাপত্তাকর্মী, পরিচ্ছন্নতাকর্মী ছাড়াও আরো অনেকেই ধরা পড়েছেন। চোরাচালানের সঙ্গে জড়িতরা বিভিন্ন উৎস থেকে সংগ্রহ করা স্বর্ণ নিয়ে আসছে বাংলাদেশে। মূলত ভারতে পাচারের জন্যই বাংলাদেশে এ স্বর্ণ চোরাচালান করে আনা হচ্ছে। এরই মধ্যে আন্তর্জাতিক স্বর্ণ চোরাচালান রুটের সবচেয়ে বড় করিডোরগুলোর একটি হয়ে উঠেছে বাংলাদেশ। যথাযথভাবে মোকাবেলা করতে না পারলে সামনের দিনগুলোয় তা আরো মারাত্মক রূপ নেয়ার বড় আশঙ্কা রয়েছে।
চাঁদে সফল যাত্রা ভারতের চন্দ্রযানের-কালের কন্ঠের খবর। এতে বলা হয় ভারতীয় মহাকাশ গবেষণা সংস্থা ইসরোর চন্দ্রযান-৩-এর উৎক্ষপণ সফল হয়েছে। গতকাল শুক্রবার স্থানীয় সময় দুপুর ২টা ৩৫ মিনিটে অন্ধ্র প্রদেশের শ্রীহরিকোটার সতীশ ধাওয়ান স্পেস সেন্টার থেকে নভোযানটি উৎক্ষপণ করা হয়। চন্দ্রযান-৩ পৃথিবী থেকে চন্দ্রপৃষ্ঠে পৌঁছতে ৪০ দিন সময় নেবে। সে অনুযায়ী আগামী ২৩ আগস্টের মধ্যে নভোযানটি চাঁদে অবতরণ করতে পারে। এর আগে রাশিয়া, যুক্তরাষ্ট্র ও চীন চন্দ্রপৃষ্ঠে নভোযান অবতরণ করিয়েছে। ভারতের তৈরি এই নভোযান চন্দ্রপৃষ্ঠে সফলভাবে অবতরণ করলে ভারত হবে চন্দ্রপৃষ্ঠে নভোযান নামানো চতুর্থ দেশ।

এদিকে সংলাপের দায়িত্ব নেবে কে, বুঝতে চায় দুই দল